Bjergene på Samos lægger op til vandreture, mens badebyerne er garant for svømning og solbadning. Når der skal bades, er Gagkou Beach et populært sted, og det samme er stranden ved Psili Ammos. En af øens største attraktioner er Efpalineio, der er en vandtunnel, som forbinder bjergets to sider. Et andet historisk monument er Hera-templet i Heraion, der sammen med Pythagoreion er på UNESCO’s verdensarvsliste. Når man er på øen, skal man også besøge en af de mange vinplantager – Samos er nemlig kendt verden over for sin smagfulde vin lavet på muscat-druer.